"น.ท.นุกูล สุขุประการ"อเซียนอนุพันธ์ เปิดเคล็ดลับทำกำไรปีละ 30%
โดย...พณิตศรณ์ หวังจงชัยชนะ
30 พ.ค. 2555

โดย...พณิตศรณ์ หวังจงชัยชนะ
“น.ท.นุกูล สุขุประการ” ชื่อในวงการลงทุนอาจยังไม่เป็นที่รู้จักอย่างแพร่หลาย แต่หากบอกว่า “น.ท.นุกูล” คนนี้ คือ 1 ใน 10 Top Gainer Futures Icon ในโครงการสุดยอดเซียนอนุพันธ์ประจำปี 2551 จนทุกวันนี้ได้ชื่อว่าเป็นผู้เชี่ยวชาญการลงทุนในอนุพันธ์ นับตั้งแต่เข้าลงทุนในตลาดอนุพันธ์ หรือ TFEX แต่ละปีสามารถสร้างผลตอบแทนไม่น้อยกว่า 30% เมื่อเกริ่นมาเช่นนี้คงมีใครหลายคนอยากรู้จัก “น.ท.นุกูล” บ้างแล้ว
“น.ท.นุกูล” เริ่มต้นเล่าให้ฟังถึงจุดเริ่มต้นของการลงทุนในตลาดอนุพันธ์ เกิดขึ้นเมื่อกว่า 10 ปีมาแล้ว โดยเริ่มเรียนรู้จากเพื่อนนักศึกษาเมื่อครั้งมีโอกาสไปศึกษายังประเทศสหรัฐอเมริกา เพราะคนที่นั่นมองการลงทุนเป็นเรื่องปกติ และเมื่อกลับมาประเทศไทยโอกาสการลงทุนได้เกิดอีกครั้งเมื่อตลาดอนุพันธ์เริ่มเปิดให้ซื้อขายในปี 2549 
ทั้งนี้ โดยส่วนตัวไม่ใช่เป็นคนผลีผลามเข้าลงทุนก่อนจะตัดสินใจลงทุนสินค้าตัวใดต้องเข้าใจกติกาพื้นฐานของการลงทุนในอนุพันธ์อย่างถ่องแท้ โดยส่วนใหญ่ 70% จะศึกษาหาความรู้ด้วยตนเอง และ 30% จะเป็นการฟังสัมมนา
“การอ่านถือเป็นเคล็ดลับสำคัญของการลงทุน แต่ต้องยอมรับว่าอนุพันธ์ถือเป็นดาบ 2 คม เมื่อมีโอกาสได้กำไรมากถึง 100% ก็สามารถขาดทุน 100% เพราะฟิวเจอร์สมีอัตราทด 1:10 คือ ลง 1 บาทมีโอกาสได้กำไร 20 บาท และก็มีโอกาสเสีย 10 บาทเช่นกัน สิ่งสำคัญของการลงทุนในฟิวเจอร์สคือการบริหารความเสี่ยง ใครไม่สามารถบริหารความเสี่ยงได้ก็หายหมด ถือเป็น zerosum game” น.ท.นุกูล กล่าว
ปัญหาสำคัญของนักลงทุนรายย่อยมักเข้าใจฟิวเจอร์สในเชิงเก็งกำไรแบบการพนัน ทั้งที่ความจริงมีกลไกซ่อนอยู่ โดยการจะลงทุนในฟิวเจอร์สให้มีความสำเร็จขึ้นอยู่กับ 3 ปัจจัย แบ่งน้ำหนักออกเป็น 10% ความรู้และกลยุทธ์การลงทุน 30% การบริหารจัดการเงิน และ 60% จิตใจของตนเอง
ทั้ง 3 ส่วนนี้คือกุญแจของความสำเร็จในการลงทุนและสามารถนำไปประยุกต์ใช้ได้กับทุกอาชีพ โดยสุดท้ายแล้วใช้ความรู้เพียง 10% และใช้ 10% ที่มีอยู่ไปบริหารต่อยอดจัดการอย่างไร และยิ่งการลงทุนมีความเสี่ยงเท่าไหร่ก็ขึ้นอยู่กับจิตใจซึ่งมีสัดส่วนสูงถึง 60% เมื่อสร้างผลตอบแทนหรือพอร์ตให้ใหญ่มากขึ้นก็จะสร้างส่วนเชื่อมโยงในส่วนของจิตใจมากขึ้น
สำหรับกลยุทธ์การลงทุนของ “น.ท.นุกูล” เองนั้น ปัจจุบันเขาได้แบ่งสัดส่วนการลงทุนระหว่างหุ้นและฟิวเจอร์สเท่ากันในสัดส่วน 50% และในรายละเอียดปลีกย่อยของฟิวเจอร์สนั้นจะแบ่งเป็นพอร์ตระยะสั้น ซึ่งอาจมีอายุเพียง 2 ชั่วโมง ส่วนพอร์ตระยะกลางคือสามารถถือข้ามวัน และพอร์ตระยะยาวคือสามารถถือข้ามเดือน 
ส่วนสินค้าหลักในดวงใจของเซียนอนุพันธ์รายนี้ หนีไม่พ้น SET50 Index Futures เพราะเป็นสินค้าที่มีความถนัดมากที่สุด และยังใช้ป้องกันความเสี่ยงกับพอร์ตหุ้นที่ลงทุนอยู่ 
สินค้าอื่นที่เขาสนใจและมองอยู่คือโกลด์ฟิวเจอร์ส หรือสัญญาซื้อขายอ้างอิงราคาทองคำ เพราะระยะหลังมีสภาพคล่องสูง เริ่มเป็นที่นิยมของนักลงทุน และไม่มีความสัมพันธ์กับหุ้น สามารถใช้ป้องกันความเสี่ยงกับพอร์ตหุ้นได้ 
ส่วนในอนาคตจะมีการเปิดเสรีประชาคมอาเซียน (AEC) และจะเปิดโอกาสให้นักลงทุนไปลงทุนต่างประเทศได้เสรีนั้น น.ท.นุกูล กลับปฏิเสธโอกาสดังกล่าว โดยให้เหตุผลว่า มีความเสี่ยงสำคัญคือ อัตราแลกเปลี่ยน แม้ TFEX เตรียมจะปล่อยตัวดอลลาร์ฟิวเจอร์ส กำหนดซื้อขายในวันที่ 5 มิ.ย. 2555 ซึ่งนักลงทุนสามารถใช้ปิดความเสี่ยงจากค่าเงินได้ 
ทั้งนี้ โดยส่วนตัวมองว่าสิ่งเหล่านี้เป็นอะไรที่ซับซ้อนเกินไปสำหรับตนเองในฐานะเป็นผู้ลงทุนรายย่อย ซึ่งไม่ใช่ระดับกองทุนบริหารความเสี่ยง (เฮดจ์ฟันด์) หรือนักลงทุนขนาดใหญ่ และสภาพคล่องของตลาดในเมืองไทยเองก็มีมากเพียงพออยู่แล้ว
น.ท.นุกูล กล่าวถึงการจัดสรรเวลาในการลงทุนกับงานประจำนั้น ในอดีตจะทำเองทั้งหมด โดยจะทำการวิเคราะห์และติดตามสถานการณ์ตลาดในตอนเย็น หลังจากนั้นจะมากำหนดกลยุทธ์ เพื่อส่งคำสั่งล่วงหน้าไว้ในตอนเช้าของวันรุ่งขึ้น แต่มาระยะหลังนี้ติดตามสถานการณ์เองไม่ไหว ถึงกับต้องจ้างแฟนออกจากงานประจำที่ทำอยู่ เพื่อให้มาดูแลพอร์ตการลงทุนโดยเฉพาะ
“ผมมีความเชื่อมั่นกับการลงทุนว่าเราสามารถยึดเป็นอาชีพได้หากมีการบริหารจัดการที่ดี เพราะมองเป็นธุรกิจประเภทหนึ่งเหมือนกับการเปิดร้านอาหาร หรือขายก๋วยเตี๋ยว เพียงแต่ว่าสินค้าของผมคือการลงทุนเท่านั้นเอง” น.ท.นุกูล กล่าว